'Speaker verskoon jouself' | Maroela Media
Die opposisiepartye het geëis dat Baleka Mbete haarself moet verskoon wanneer die mosie aangehoor word om pres. Jacob Zuma in 'n staat van beskuldiging te plaas en dat die mosie deur die adjunkspeaker aangehoor moet word. Floyd Shivambu, adjunkleier van die EFF, het aan die begin van die sitting gesê Mbete moet haarself verskoon aangesien "die grondwet teen jou beslis het". Shivambu het verwys na die konstitusionele hof se beslissing dat Zuma versuim het om die grondwet te handhaaf of sy presidensiële plig na te kom toe hy die openbare beskermer se bevindinge en regstellende stappe in haar Nkandla-verslag geïgnoreer en van die hand gewys het. "Jy verdien nie om in daardie stoel te sit nie," het 'n uitdagende Shivambu gesê.
John Steenhuizen, hoofsweep van die DA, het ook geëis dat Mbete haarself moet verskoon en gesê sy was die eerste respondent in die saak voor die grondwethof en dus 'n "party tot die misdaad wat plaasgevind het". Cope, die IVP, die Vryheidsfront Plus en die UDM het ook geëis dat Mbete haarself verskoon.
Mbete het egter volgehou dat daar geen grondwetlike bepaling of parlemente reël is wat haar dwing om haarself te verskoon nie. Daar is voorgestel dat die Nasionale Vergadering stem oor of Mbete haarself moet verskoon waarna Julius Malema, leier van die EFF opgespring het en gesê het LP's moet na "beter logika luister en ophou stem oor goed". Hy het die ANC se LP's as "bleddie stemvee" beskryf.
Mbete het die verrigtinge hierna vir tien minute verdaag om met die partye se hoofswepe te vergader.
Malema verskoon jouself ook asseblief……… Die vergaderings lyk my ontaard elke keer in 'n sirkus. SWAK vir mense in sulke hoë posisies. En hul is in top posisies. Nou verstaan mens hoekom ons land so in sy dinges is.